钦定古今图书集成/明伦汇编/官常典/第564卷 > 成汭
## 钦定古今图书集成/明伦汇编/官常典/第564卷 > 成汭

按《唐书》本传：“汭，青州人。少无行，使酒杀人，亡为浮屠。
后入蔡贼中，为贼帅假子，更姓名为郭禹。当戍江陵，
亡为盗，保火门山。后诣荆南节度使陈儒降，署裨校。
久之，张瓌囚儒，以禹凶慓，欲杀之。禹结千人奔入峡，
夜有蛇环其所，祝曰：‘有所负者，死生惟命’。既而蛇亡。
禹乃袭归州，入之，自称刺史，招还流亡，训士伍，得胜”
兵三千。秦宗权故将许存奔禹，禹以青州剽卒三百
畀之，使讨荆南部将牟权于清江，禽权，取其众。禹又
破其将王建肇，建肇奔黔州。昭宗拜禹荆南节度留
后，始改名汭，复故姓。宗权馀党常厚攻夔州，是时，西
川节度使王建遣将屯忠州，与夔州刺史毛湘相唇

会存夜斩营袭厚，破之，厚奔万州，为刺史张造所拒，
走绵州，存入夔州。楚言妻李语夫曰：“君常辱军，且支
解，不如前死。”楚言不决，李砺刀席下，方共食，复语之，
夫曰：“未可知。”李取刀断其首，并杀三子，乃自刭。汭畏
其烈，礼葬之，刻石表曰“烈女。”即使司马刘昌美守夔，
率存溯江略云安，建将皆奔，存按兵渝州，尽下濒江
州县。时王建肇据黔州自守，帝以建肇为武泰军节
度使。汭遣将赵武率存攻之，建肇走，汭乃以武为留
后，存为万州刺史。存不得志，汭遣客伺之，方蹴球，汭
曰：“存必叛，自试其力矣。”遣将袭之，存夜率左右超堞
走，与王建肇皆降于王建。汭颇知吏治，尝录囚尽其
情。垫江贼阴杀令，其主簿疑小史导之讯，不承。临刑
曰：“我且讼地下。”逾月，吏暴死。汭闻，益详于狱。始治州
民版，无几，未再期，自占者万馀。帝数诏刻石颂功，辄
固辞。时镇国节度使韩建亦以治显，号北韩南郭。汭
进累检校太尉、中书令、上谷郡王。云安擢盐本隶盐
铁，汭擅取之，故能畜兵五万。初任贺隐，隐，贤者也，故
汭所举少过。晚得妻父任之，谮害诸子，汭皆手杀之，
至绝嗣。澧、朗本荆南隶州，为雷满所据，别为节度。汭
数请之，宰相徐彦若不许。及彦若罢，道江陵，汭出怨
言，彦若曰：“公专一面自视，桓、文一贼不能取，而怨朝
廷乎？”汭大惭。晚喜术士，饵药，濒死而苏。天复三年，帝
诏淮南节度使杨行密围鄂州，朱全忠使韩勍救之，
讽汭与马殷、雷彦威掎角，汭身自将而行。下知汭不
足亢，行密无敢谏，惟亲吏杨师厚劝之。汭为巨舰，堂
皇悉备，行至公安，卜不吉，欲还，师厚曰：“公举全军，中
道还，何以见百姓？”汭乃行。彦威潜师略江陵，汭诸将
念私无斗志，淮南将李神福壁沙桥，望汭军曰：“战舰
虽盛，首尾断绝，可取也。”击汭君山，败之，火其船，众大
溃，汭投江死，士民皆为彦威所劫，韩勍走还。王建遂
取夔、施、忠、万四州。天祐中，全忠表汭死国事，请与杜
洪皆立庙云。